Politiets teknikere har ikke kunnet finde nogen brandårsag til mistænkelige garagebrande i december.

To lignende brande i garageanlæg i Hjørring i slutningen af december var muligvis påsatte, men politiets teknikere har ikke kunnet finde nogen brandårsag. Brandene opstod med en uges mellemrum, og de to garageanlæg ligger i kort afstand fra hinanden. Ved brandene blev adskillige biler ødelagt af flammerne. På trods af den manglende brandårsag, tror politiet stadig, at brandene er påsatte. - Vi hælder til den teori, da der er tale om to lignende brande indenfor kort afstand på kort tid, siger Jens Erik Poulsen, Vicepolitiinspektør ved Nordjyllands Politi i Hjørring. De to brande opstod henholdsvis den 22. og 28. december.